CELEX: 52021PC0402
Language: el
Date: 2021-07-13
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2020/2222 του Ευρωπαϊκού Κοινοβουλίου και του Συμβουλίου όσον αφορά τη διασυνοριακή υποδομή που συνδέει την Ένωση με το Ηνωμένο Βασίλειο μέσω της σταθερής σύνδεσης της Μάγχης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.7.2021
            COM(2021) 402 final
            2021/0228(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ 
            για την τροποποίηση του κανονισμού (ΕΕ) 2020/2222 του Ευρωπαϊκού Κοινοβουλίου και του Συμβουλίου όσον αφορά τη διασυνοριακή υποδομή που συνδέει την Ένωση με το Ηνωμένο Βασίλειο μέσω της σταθερής σύνδεσης της Μάγχης
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Προκειμένου να διασφαλιστεί η συνδεσιμότητα μεταξύ της Ένωσης και του Ηνωμένου Βασιλείου μετά τη λήξη της μεταβατικής περιόδου που αναφέρεται στο άρθρο 126 της συμφωνίας αποχώρησης, ο νομοθέτης της Ένωσης έκρινε απαραίτητο οι σιδηροδρομικές επιχειρήσεις που είναι εγκατεστημένες και αδειοδοτούνται στο Ηνωμένο Βασίλειο να συνεχίσουν να εκτελούν δρομολόγια μέσω της σταθερής σύνδεσης της Μάγχης
                  1
               . 
            
            
               Για τον σκοπό αυτό, και για να δοθεί η δυνατότητα στα ενδιαφερόμενα κράτη μέλη να λάβουν τα αναγκαία μέτρα προκειμένου να εξασφαλίσουν τη συνδεσιμότητα σύμφωνα με το δίκαιο της Ένωσης, ο κανονισμός (ΕΕ) 2020/2222 του Ευρωπαϊκού Κοινοβουλίου και του Συμβουλίου,
                  2
                παρέτεινε έως τις 30 Σεπτεμβρίου 2021 την περίοδο ισχύος των αδειών που χορηγούνται από το Ηνωμένο Βασίλειο δυνάμει της οδηγίας 2012/34/ΕΕ
                  3
                σε σιδηροδρομικές επιχειρήσεις που είναι εγκατεστημένες στην επικράτειά του, καθώς και των  πιστοποιητικών ασφάλειας που έχουν χορηγηθεί στις εν λόγω επιχειρήσεις δυνάμει της οδηγίας 2004/49/ΕΚ
                  4
                από τη διακυβερνητική επιτροπή που συστάθηκε σύμφωνα με το άρθρο 10 της Συνθήκης μεταξύ του Ηνωμένου Βασιλείου της Μεγάλης Βρετανίας και της Βόρειας Ιρλανδίας και της Γαλλικής Δημοκρατίας σχετικά με την κατασκευή και λειτουργία, από ιδιώτες παραχωρησιούχους, της σταθερής σύνδεσης της Μάγχης, η οποία υπεγράφη στο Canterbury στις 12 Φεβρουαρίου 1986 («η συνθήκη του Canterbury»).
            
            
               Ο κανονισμός (ΕΕ) 2020/2222 παρέτεινε επίσης έως τις 28 Φεβρουαρίου 2021 την περίοδο ισχύος της έγκρισης ασφάλειας του διαχειριστή υποδομής της σταθερής σύνδεσης της Μάγχης που είχε εκδοθεί από την εν λόγω διακυβερνητική επιτροπή. 
            
            
               Στις 10 Νοεμβρίου 2020, η Γαλλία κοινοποίησε στην Επιτροπή της πρόθεσή της να αρχίσει διαπραγματεύσεις για διασυνοριακή συμφωνία με το Ηνωμένο Βασίλειο σύμφωνα με το άρθρο 14 παράγραφος 3 της οδηγίας 2012/34/ΕΕ, με στόχο να επιτραπεί στις σιδηροδρομικές επιχειρήσεις που είναι εγκατεστημένες στο Ηνωμένο Βασίλειο και κατέχουν άδεια που έχει εκδοθεί στο Ηνωμένο Βασίλειο να χρησιμοποιούν τη διασυνοριακή υποδομή που συνδέει την Ένωση με το Ηνωμένο Βασίλειο μέσω της σταθερής σύνδεσης της Μάγχης έως τον συνοριακό σταθμό διέλευσης και τον συνοριακό τερματικό σταθμό Calais-Fréthun (Γαλλία), χωρίς να λαμβάνουν άδεια δυνάμει της οδηγίας 2012/34/ΕΕ από ενωσιακή αρχή αδειοδότησης. Μετά την ολοκλήρωση των διαπραγματεύσεων για την εν λόγω διασυνοριακή συμφωνία, το σχέδιο κειμένου κοινοποιήθηκε στην Επιτροπή στις 1 Ιουνίου 2021.
            
            
               Στις 15 Ιουνίου 2021, η Γαλλία κοινοποίησε στην Επιτροπή την πρόθεσή της να αρχίσει διαπραγματεύσεις για διασυνοριακή συμφωνία με το Ηνωμένο Βασίλειο, σύμφωνα με το άρθρο 10 παράγραφος 9 της οδηγίας 2016/798
                  5
               , με στόχο να επιτραπεί στις εν λόγω σιδηροδρομικές επιχειρήσεις να χρησιμοποιούν την εν λόγω υποδομή έως τον εν λόγω συνοριακό σταθμό διέλευσης και τον συνοριακό τερματικό σταθμό, χωρίς να λαμβάνουν ενωσιακό ενιαίο πιστοποιητικό ασφάλειας σύμφωνα με την εν λόγω οδηγία. Η διαπραγμάτευση αυτής της διασυνοριακής συμφωνίας αναμένεται να ολοκληρωθεί εντός του Αυγούστου του 2021. 
            
            
               Απαιτείται πρόσθετος χρόνος για την ολοκλήρωση των τυυπικών διαδικασιών που απαιτούνται βάσει της νομοθεσίας και των δύο μερών για την προσωρινή εφαρμογή ή την έναρξη ισχύος των εν λόγω συμφωνιών. Οι διαδικασίες αυτές αναμένεται να παραταθούν για έξι μήνες μετά τη λήξη, στις 30 Σεπτεμβρίου 2021, των μέτρων έκτακτης ανάγκης που ισχύουν επί του παρόντος.
            
            
               Οι δύο διασυνοριακές συμφωνίες αποτελούν κατάλληλα μέσα για την επίτευξη των στόχων του κανονισμού (ΕΕ) 2020/2222, δηλαδή τη διασφάλιση της συνέχειας των δραστηριοτήτων των σχετικών σιδηροδρομικών επιχειρήσεων. Ωστόσο, εάν δεν παραταθεί η περίοδος ισχύος τους ώστε να καταστεί δυνατή η έναρξη ισχύος ή η προσωρινή εφαρμογή των εν λόγω συμφωνιών, οι άδειες και τα πιστοποιητικά ασφάλειας των προαναφερόμενων σιδηροδρομικών επιχειρήσεων θα παύσουν να ισχύουν στις 30 Σεπτεμβρίου 2021 και οι δραστηριότητες θα σταματήσουν, προκαλώντας σημαντική διαταραχή στη μεταφορά επιβατών και εμπορευμάτων μέσω της σταθερής σύνδεσης της Μάγχης.
            
            
               Ως εκ τούτου, είναι προς το συμφέρον της Ένωσης να παραταθεί η περίοδος ισχύος των εν λόγω πιστοποιητικών και αδειών έως τις 31 Μαρτίου 2022.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση προορίζεται να αποτελέσει ειδικό νόμο (lex specialis) που αντιμετωπίζει ορισμένες από τις συνέπειες που θα προκύψουν από το γεγονός ότι το δίκαιο της Ένωσης δεν εφαρμόζεται πλέον στο Ηνωμένο Βασίλειο και ότι, εάν δεν προβλέπεται διαφορετικά, τα πιστοποιητικά και οι εγκρίσεις που έχουν εκδοθεί από τη διακυβερνητική επιτροπή θα παύσουν να ισχύουν βάσει του δικαίου της Ένωσης από τις Πέμπτη, 30 Σεπτεμβρίου 2021. Το ίδιο ισχύει και για τις άδειες εκμετάλλευσης που έχουν εκδοθεί από την αρχή αδειοδότησης του Ηνωμένου Βασιλείου. Η προτεινόμενη παράταση περιορίζεται αυστηρά σε ό,τι είναι αναγκαίο στο πλαίσιο αυτό, ώστε να αποφευχθούν διαταραχές των διασυνοριακών υπηρεσιών μεταφορών, και προορίζεται να εφαρμοστεί μόνο για περιορισμένη χρονική περίοδο. Εξάλλου, θα εξακολουθήσουν να εφαρμόζονται οι γενικές διατάξεις της οδηγίας (ΕΕ) 2016/798, με την οποία καταργήθηκε η οδηγία 2004/49/ΕΚ, καθώς και της οδηγίας 2012/34/ΕΕ. Ως εκ τούτου, η παρούσα πρόταση συνάδει πλήρως με την ισχύουσα νομοθεσία.
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση αφορά την ασφάλεια και τη συνδεσιμότητα των σιδηροδρόμων και συμπληρώνει την οδηγία (ΕΕ) 2016/798, η οποία κατήργησε την οδηγία 2004/49/ΕΚ, καθώς και την οδηγία 2012/34/ΕΕ. Πρόθεση είναι να διασφαλιστεί η συνέχεια των διασυνοριακών σιδηροδρομικών υπηρεσιών με το Ηνωμένο Βασίλειο μετά από τις 30 Σεπτεμβρίου 2021.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Νομική βάση είναι το άρθρο 91 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Επειδή η πρόταση συμπληρώνει την κείμενη νομοθεσία της Ένωσης, με διατάξεις που διευκολύνουν την ομαλή εφαρμογή της μετά την αποχώρηση του Ηνωμένου Βασιλείου από την Ένωση, ο στόχος της μπορεί να επιτευχθεί μόνο μέσω νομοθετικής πράξης σε επίπεδο Ένωσης.
            
            
               •Αναλογικότητα
            
            
               Ο κανονισμός (ΕΕ) 2020/2222 θεσπίζει μέτρα για τη διασφάλιση της συνέχειας των διασυνοριακών σιδηροδρομικών υπηρεσιών της ΕΕ με το Ηνωμένο Βασίλειο. 
            
            
               Η προτεινόμενη παράταση της διάρκειας των εν λόγω μέτρων, χωρίς να αλλοιώνεται με άλλο τρόπο το πεδίο εφαρμογής ή το περιεχόμενό τους, δεν υπερβαίνει τα απολύτως αναγκαία για να καταστεί δυνατή η έναρξη ισχύος των διασυνοριακών συμφωνιών που διαπραγματεύεται το ενδιαφερόμενο κράτος μέλος, ώστε να διασφαλίζεται η επίτευξη του προαναφερόμενου στόχου. Ως εκ τούτου, το μέτρο θεωρείται αναλογικό.
            
            
               •Επιλογή της νομικής πράξης
            
            
               Δεδομένου ότι πρόκειται για τροποποιητική πράξη, πρέπει να λάβει τη μορφή της πράξης που τροποποιεί, δηλαδή του κανονισμού (ΕΕ) 2020/2222. Συνεπώς, ένας κανονισμός του Ευρωπαϊκού Κοινοβουλίου και του Συμβουλίου φαίνεται να αποτελεί τη μόνη κατάλληλη μορφή νομικής πράξης.
            
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Αυτό είναι άνευ αντικειμένου, καθώς τα προτεινόμενα μέτρα απλώς εξασφαλίζουν την επίτευξη των στόχων του κανονισμού (ΕΕ) 2020/2222, δηλαδή τον μετριασμό των συνεπειών ενός έκτακτου, προσωρινού και μοναδικού γεγονότος.
            
            
               •Διαβουλεύσεις με τα ενδιαφερόμενα μέρη
            
            
               Οι πιθανές προκλήσεις που θα προκύψουν από τη λήξη της περιόδου εφαρμογής του κανονισμού (ΕΕ) 2020/2222, όπως ορίζεται στο άρθρο 8 του εν λόγω κανονισμού, απαιτούν παράταση των μέτρων, η οποία ζητήθηκε από τη Γαλλία σε συνεννόηση με τις ενδιαφερόμενες σιδηροδρομικές επιχειρήσεις.
            
            
               Ο επείγων χαρακτήρας της δράσης της Ένωσης απαιτεί άμεση ρυθμιστική παρέμβαση προκειμένου να διασφαλιστεί η συνέχεια των δραστηριοτήτων στη σταθερή σύνδεση της Μάγχης, γεγονός που θέτει σημαντικούς περιορισμούς όσον αφορά τη δυνατότητα δημόσιας διαβούλευσης σχετικά με την πρόταση.  
            
            
               •Συλλογή και χρήση εμπειρογνωσίας
            
            
               Οι πληροφορίες αυτές αποτέλεσαν αντικείμενο εσωτερικής νομικής και τεχνικής ανάλυσης προκειμένου να διασφαλιστεί ότι το προτεινόμενο μέτρο επιτυγχάνει τον επιδιωκόμενο σκοπό, και περιορίζεται στα απολύτως αναγκαία.
            
            
               •Εκτίμηση επιπτώσεων
            
            
               Δεν απαιτείται εκτίμηση επιπτώσεων, λόγω του εξαιρετικού χαρακτήρα της κατάστασης και του βραχυχρόνιου χαρακτήρα του προτεινόμενου μέτρου. Πέραν της προτεινόμενης, δεν υπάρχουν διαθέσιμες διαφορετικές επιλογές πολιτικής από ουσιαστικής και νομικής άποψης.
            
            
               •Καταλληλότητα και απλούστευση του κανονιστικού πλαισίου
            
            
               Άνευ αντικειμένου.
            
            
               •Θεμελιώδη δικαιώματα
            
         
         
            
               Η πρόταση δεν έχει αντίκτυπο στην εφαρμογή ή την προστασία των θεμελιωδών δικαιωμάτων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Άνευ αντικειμένου.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου λόγω του βραχυχρόνιου χαρακτήρα του προτεινόμενου μέτρου.
            
            
               •Επεξηγηματικά έγγραφα (για οδηγίες)
            
            
               Άνευ αντικειμένου.
            
            
               
                  •
                        Αναλυτική επεξήγηση των επιμέρους διατάξεων της πρότασης
               
            
            
               Ο κανονισμός (ΕΕ) 2020/2222 εφαρμόζεται:
            
            
               α)στις εγκρίσεις ασφάλειας που έχει χορηγήσει η διακυβερνητική επιτροπή δυνάμει του άρθρου 11 της οδηγίας 2004/49/ΕΚ στον διαχειριστή υποδομής της σταθερής σύνδεσης της Μάγχης·
            
            
               β)στα πιστοποιητικά ασφάλειας που έχει χορηγήσει η διακυβερνητική επιτροπή δυνάμει του άρθρου 10 της οδηγίας 2004/49/ΕΚ σε σιδηροδρομικές επιχειρήσεις που είναι εγκατεστημένες στο Ηνωμένο Βασίλειο και χρησιμοποιούν τη σταθερή σύνδεση της Μάγχης·
            
            
               γ)τις άδειες που έχουν χορηγηθεί δυνάμει του κεφαλαίου III της οδηγίας 2012/34/ΕΕ σε σιδηροδρομικές επιχειρήσεις που είναι εγκατεστημένες στο Ηνωμένο Βασίλειο και χρησιμοποιούν τη διασυνοριακή υποδομή που συνδέει την Ένωση με το Ηνωμένο Βασίλειο μέσω της σήραγγας της Μάγχης.
            
            
               Σύμφωνα με το άρθρο 3 παράγραφος 1 του κανονισμού (ΕΕ) 2020/2222, οι εγκρίσεις ασφάλειας παρέμειναν σε ισχύ για δύο μήνες μετά την ημερομηνία εφαρμογής του κανονισμού (δηλαδή έως τις 28 Φεβρουαρίου 2021).
            
            
               Ο προτεινόμενος κανονισμός αποσκοπεί στην επέκταση των μέτρων έκτακτης ανάγκης όσον αφορά την ισχύ των πιστοποιητικών ασφάλειας και των αδειών. Η προτεινόμενη περίοδος παράτασης είναι η 31η Μαρτίου 2022.
            
            
               
            
               2021/0228 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2020/2222 του Ευρωπαϊκού Κοινοβουλίου και του Συμβουλίου όσον αφορά τη διασυνοριακή υποδομή που συνδέει την Ένωση με το Ηνωμένο Βασίλειο μέσω της σταθερής σύνδεσης της Μάγχης
            
         
         
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 91 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  6
               ,
            
            
               Έχοντας υπόψη τη γνώμη της Επιτροπής των Περιφερειών
                  7
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Προκειμένου να διασφαλιστεί η συνδεσιμότητα μεταξύ της Ένωσης και του Ηνωμένου Βασιλείου μετά τη λήξη της μεταβατικής περιόδου που αναφέρεται στο άρθρο 126 της συμφωνίας για την αποχώρηση του Ηνωμένου Βασιλείου από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  8
               , και η συνέχεια των δραστηριοτήτων των σιδηροδρομικών επιχειρήσεων που είναι εγκατεστημένες και έχουν αδειοδοτηθεί στο Ηνωμένο Βασίλειο και δραστηριοποιούνται στη σταθερή σύνδεση της Μάγχης, ο κανονισμός (ΕΕ) 2020/2222 του Ευρωπαϊκού Κοινοβουλίου και του Συμβουλίου
                  9
                παρέτεινε έως τις 30 Σεπτεμβρίου 2021 την περίοδο ισχύος των αδειών που έχουν χορηγηθεί από το Ηνωμένο Βασίλειο δυνάμει της οδηγίας 2012/34/ΕΕ του Ευρωπαϊκού Κοινοβουλίου και του Συμβουλίου
                  10
                στις σιδηροδρομικές επιχειρήσεις που είναι εγκατεστημένες στην επικράτειά του, καθώς και των  πιστοποιητικών ασφάλειας που έχουν χορηγηθεί στις εν λόγω επιχειρήσεις δυνάμει της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου
                  11
                από τη διακυβερνητική επιτροπή που συστάθηκε σύμφωνα με το άρθρο 10 της Συνθήκης μεταξύ του Ηνωμένου Βασιλείου της Μεγάλης Βρετανίας και της Βόρειας Ιρλανδίας και της Γαλλικής Δημοκρατίας σχετικά με την κατασκευή και λειτουργία, από ιδιώτες παραχωρησιούχους, της σταθερής σύνδεσης της Μάγχης, η οποία υπεγράφη στο Canterbury στις 12 Φεβρουαρίου 1986.
            
            
               (2)Η απόφαση (ΕΕ) 2020/1531 του Ευρωπαϊκού Κοινοβουλίου και του Συμβουλίου
                  12
                εξουσιοδοτεί  τη Γαλλία και το Ηνωμένο Βασίλειο να συνάψουν διεθνή συμφωνία για τη συμπλήρωση της συνθήκης μεταξύ της Γαλλίας και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με την κατασκευή και λειτουργία από ιδιώτες παραχωρησιούχους της σταθερής σύνδεσης της Μάγχης («συνθήκη του Canterbury») σχετικά με την εφαρμογή των κανόνων για την ασφάλεια των σιδηροδρόμων στη σταθερή σύνδεση της Μάγχης. Ωστόσο, δεν έχει συναφθεί ακόμη συμφωνία ούτε είναι πιθανό να συναφθεί σύντομα.
            
            
               (3) Υπό τις συνθήκες αυτές, η Γαλλία διαπραγματεύθηκε με το Ηνωμένο Βασίλειο διασυνοριακή συμφωνία δυνάμει του άρθρου 14 της οδηγίας 2012/34/ΕΕ σχετικά με τα πιστοποιητικά ασφάλειας. Η Γαλλία διαπραγματεύτηκε επίσης αντίστοιχη συμφωνία σχετικά με τις άδειες σιδηροδρομικών επιχειρήσεων, όπως κοινοποιήθηκε στην Επιτροπή στις 10 Νοεμβρίου 2020 και υπογραμμίστηκε στην αιτιολογική σκέψη (9) του κανονισμού (ΕΕ) 2020/2222.  Οι εσωτερικές διαδικασίες που απαιτούνται βάσει της νομοθεσίας αμφοτέρων των μερών για την προσωρινή εφαρμογή ή την έναρξη ισχύος των εν λόγω συμφωνιών αναμένεται να διαρκέσουν έξι μήνες μετά τη λήξη της ισχύος, στις 30 Σεπτεμβρίου 2021, των μέτρων που προβλέπονται στον κανονισμό (ΕΕ) 2020/2222.
            
            
               (4)Με την επιφύλαξη της αξιολόγησης που πρέπει να γίνει και των αποφάσεων που πρέπει να λάβει η Επιτροπή σύμφωνα με το άρθρο 14 παράγραφοι 4) και 5) της οδηγίας 2012/34/ΕΚ, οι εν λόγω δύο διασυνοριακές συμφωνίες αποτελούν κατάλληλα μέσα για τη διασφάλιση της συνδεσιμότητας μεταξύ της Ένωσης και του Ηνωμένου Βασιλείου. Ωστόσο, εάν δεν παραταθεί η περίοδος ισχύος των αδειών και των πιστοποιητικών ασφάλειας που αναφέρονται στην αιτιολογική σκέψη (1), ώστε να καταστεί δυνατή η έναρξη ισχύος ή η προσωρινή εφαρμογή των εν λόγω συμφωνιών, οι δραστηριότητες των σιδηροδρομικών επιχειρήσεων που δραστηριοποιούνται στη σταθερή σύνδεση της Μάγχης θα σταματήσουν στις 30 Σεπτεμβρίου 2021, προκαλώντας σημαντική διαταραχή στη μεταφορά επιβατών και εμπορευμάτων μεταξύ της Ένωσης και του Ηνωμένου Βασιλείου.
            
            
               (5)Ως εκ τούτου, είναι προς το συμφέρον της Ένωσης να παραταθεί η περίοδος ισχύος των εν λόγω πιστοποιητικών και αδειών έως τις 31 Μαρτίου 2022, με την τροποποίηση του κανονισμού (ΕΕ) 2020/2222.
            
            
               (6)Λαμβανομένου υπόψη του επείγοντος χαρακτήρα που συνεπάγεται η λήξη της ισχύος των μέτρων που αναφέρονται στον κανονισμό (ΕΕ) 2020/2222, είναι σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο επισυνάπτεται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (7)Δεδομένου ότι ο στόχος του παρόντος κανονισμού, δηλαδή η τροποποίηση του κανονισμού (ΕΕ) 2020/2222 και ο θέσπιση προσωρινών μέτρων σχετικά με ορισμένες πτυχές της ασφάλειας των σιδηροδρόμων και της συνδεσιμότητας όσον αφορά τη λήξη της μεταβατικής περιόδου, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των αποτελεσμάτων του, να επιτευχθεί καλύτερα σε ενωσιακό επίπεδο, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, που διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία για την επίτευξη αυτού του στόχου. 
            
            
               (8)Ο παρών κανονισμός πρέπει να τεθεί σε ισχύ επειγόντως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) 2020/2222 τροποποιείται ως εξής:
            
         
         
            
               1)Το άρθρο 3 τροποποιείται ως εξής:
            
            
               α)η παράγραφος 2 πρώτη περίοδος αντικαθίσταται από το ακόλουθο κείμενο:
            
            
               «Τα πιστοποιητικά ασφάλειας που αναφέρονται στο άρθρο 1 παράγραφος 2 στοιχείο β) παραμένουν σε ισχύ επί δεκαπέντε μήνες από την ημερομηνία εφαρμογής του παρόντος κανονισμού.»
            
            
               β)η παράγραφος 3 πρώτη περίοδος αντικαθίσταται από το ακόλουθο κείμενο:
            
            
               «Οι άδειες που αναφέρονται στο άρθρο 1 παράγραφος 2 στοιχείο α) παραμένουν σε ισχύ επί δεκαπέντε μήνες από την ημερομηνία εφαρμογής του παρόντος κανονισμού.»
            
            
               2)Το άρθρο 8 παράγραφος 3 αντικαθίσταται από το ακόλουθο κείμενο:
            
            
               «3. Ο παρών κανονισμός παύει να εφαρμόζεται στις 31 Μαρτίου 2022.» 
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Οι σιδηροδρομικές επιχειρήσεις που εκτελούν δρομολόγια μέσω της σταθερής σύνδεσης της Μάγχης είναι η Eurostar International Limited (EIL), η DB Cargo UK και η GB Railfreight.
               
               
                  
                     (2)
                  
                        Κανονισμός (ΕΕ) 2020/2222 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με ορισμένες πτυχές ασφάλειας των σιδηροδρόμων και της συνδεσιμότητας όσον αφορά τη διασυνοριακή υποδομή που συνδέει την Ένωση και το Ηνωμένο Βασίλειο μέσω της σταθερής σύνδεσης της Μάγχης (ΕΕ L 437 της 28.12.2020, σ. 43)
               
               
                  
                     (3)
                  
                        Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (ΕΕ L 343 της 14.12.2012, σ. 32).
               
               
                  
                     (4)
                  
                        Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (ΕΕ L 164 της 30.4.2004, σ. 44, δεν ισχύει πλέον).
               
               
                  
                     (5)
                  
                        Οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).
               
               
                  
                     (6)
                  
                        ΕΕ C  της , σ. .
               
               
                  
                     (7)
                  
                        ΕΕ C  της , σ. .
               
               
                  
                     (8)
                  
                        Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (EE L 29 της 31.1. 2020, σ. 7).
               
               
                  
                     (9)
                  
                        Κανονισμός (ΕΕ) 2020/2222 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με ορισμένες πτυχές ασφάλειας των σιδηροδρόμων και της συνδεσιμότητας όσον αφορά τη διασυνοριακή υποδομή που συνδέει την Ένωση και το Ηνωμένο Βασίλειο μέσω της σταθερής σύνδεσης της Μάγχης (ΕΕ L 437 της 28.12.2020, σ. 43).
               
               
                  
                     (10)
                  
                        Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (ΕΕ L 343 της 14.12.2012, σ. 32).
               
               
                  
                     (11)
                  
                        Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (ΕΕ L 164 της 30.4.2004, σ. 44, δεν ισχύει πλέον).
               
               
                  
                     (12)
                  
                  
                        Απόφαση (ΕΕ) 2020/1531 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2020, με την οποία εξουσιοδοτείται η Γαλλία να διαπραγματευθεί, να υπογράψει και να συνάψει διεθνή συμφωνία για τη συμπλήρωση της συνθήκης μεταξύ της Γαλλίας και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με την κατασκευή και λειτουργία από ιδιώτες παραχωρησιούχους της σταθερής σύνδεσης της Μάγχης (ΕΕ L 352 της 22.10.2020, σ. 4)